Yanks kies 4 uit SA vir Amerikas-Suidsee-reeksRuben de Haas (Foto: Verskaf) Amerika het vier spelers met Suid-Afrikaanse wortels gekies vir die komende tweedevlaktoernooi in Montevideo, Uruguay, tussen lande van die Amerikas en die Stille Suidsee. Die Yanks en die Argentyne skryf “vyftientalle” in en Samoa, Kanada, Uruguay en Tonga stuur hul naasbestes. Benewens twee Amerikaanse toetsspelers, die veelsydige agterspeler JP Eloff (nege toetse) en die losvoorspeler Hanco Germishuys (twee toetse), is Ruben de Haas en Alex Vorster by die vyftiental vir die reeks ingesluit. Die skrumskakel De Haas (Little Rock Stormers, Arkansas), wat tans aan die Cheetahs se akademie verbonde is en vir die Vrystaat se o.20-span speel, is die seun van die gewese Curriebekerspeler Pieter de Haas, en kleinseun van Gerard de Haas, wat eweneens in Suid-Afrika se topreeks gespeel het. Hy het in Mei vanjaar sy skoolloopbaan voltooi, en het Amerika reeds op o.17-, o.18- (as kaptein), o.19- (as onderkaptein) en o.20-vlak verteenwoordig. Vorster, ʼn haker, is in Durban gebore en speel vir die Brigham Young-universiteit in die deelstaat Utah.